Norsk Redaktørforening

Styremøte 2022-11-01 Oslo

RKN

***Sak 2022-45: Nettverk for redaktører i samiske medier***

Norsk Redaktørforening ble tidligere i høst kontaktet av direktør i NRK Sápmi, Johan Ailo Kalstad og redaktør for mediemangfold og samarbeid i NRK, Hege Iren Frantzen, med spørsmål om det kunne være aktuelt for foreningen å opprette et nettverk for redaktører i samiske medier. Bakgrunnen er at de ser et behov for å styrke de samiske stemmene i samfunnsdebatten og har et ønske om økt samarbeid både mellom samiske medier og mellom samiske medier og øvrige norske medier.

Grunnlovens § 108 fastslår at «det påligger statens myndigheter å legge forholdene til rette for at den samiske folkegruppe kan sikre og utvikle sitt språk, sin kultur og sitt samfunnsliv». I dette ligger også en mediepolitisk forpliktelse.

Da sametingspresident Silje Karine Muotka besøkte Medienettverkets konferanse i april i år, påpekte hun at det samiske perspektivet ikke blir godt nok ivaretatt i det norske samfunnet. Ytringsfrihetskommisjonen understreker også «hvor unødig fraværende og lite integrert samisk samfunnsliv, politikk, språk og kultur er i det allmenne nyhetsbildet i Norge.» Kommisjonen slår fast at en forutsetning for samers reelle ytrings- og informasjonsfrihet er at det finnes medier som tilbyr samisk innhold i norske og samiske aviser, både på samisk og på norsk. Kommisjonen mener både utdanningssystemet og mediestøtteordninger må tas i bruk for å bevare nordsamisk, sørsamisk og lulesamisk som aktive språk i Norge. Ytringsfrihetskommisjonen anbefaler også at man skal se på NRK Sápmis uavhengighet.

Sametingsrådet varslet i 2021 en mediemelding i perioden. I sin morgengry-erklæring ved tiltredelse (Beaiveálgu) het det følgende fra sametingsrådet:

*Det skal lages en mediemelding i løpet av perioden, med mål om å styrke den uavhengige samiske pressen og bidra til en allsamisk offentlighet. Mediene bør gjenspeile mangfoldet i det samiske samfunnet og de ulike samiske språkene, inkludert ume-, pite- og skoltesamisk.*

I dag gis det mediestøtte til samiske aviser og distribusjonstilskudd til aviser i Finnmark. I forslaget til statsbudsjett er distribusjonstilskuddet foreslått fjernet. I 2022 utgjør det drøyt 2,3 millioner kroner.

NR har flere medlemmer i samiske medier – de fleste i Finnmark, men det finnes også medier med samisk innhold andre steder i landet – som Snåsningen i Trøndelag og Avisa Nord-Salten i Nordland som begge har seksjoner med innhold på henholdsvis sørsamisk og lule-samisk.

NR-sekretariatet har vært i kontakt med noen av medlemmene i samiske medier og også hatt møte med NRK Sápmi og NRK der et mulig nettverk har vært tema. Redaktørene er positive til et nettverk og det har også vært diskutert hvorvidt man i tillegg kan åpne for samiske redaktører i norske medier i et slikt nettverk. Hovedhensikten vil uansett være å skape en møteplass for redaktører i samiske redaktørstyrte medier.

Ut fra NR-sekretariatets vurdering vil et nettverk for redaktører i samiske medier være en mulighet for å sikre at samiske perspektiver blir ivaretatt mer systematisk i aktuelle mediepolitiske saker. NR har anledning til – gjennom de ulike møteplassene organisasjonen lager på egenhånd eller i samarbeid med andre aktører – å bidra til å løfte fram eksempler fra ulike samiske medier og styrke samarbeidet mellom redaktører i samiske medier og øvrige redaktører rundt om i landet.

Direktør i NRK Sápmi, Johan Ailo Kalstad vil delta på styrets møte og dele sine tanker om et nettverk for samiske redaktører.

Forslag til vedtak: NR-sekretariatet får fullmakt til å arbeide videre med planene med å opprette et nettverk for samiske redaktører.